НАРОДНО ЧИТАЛИЩЕ „ЦАРИЧИНА2008”, гр. БОБОВ ДОЛ

e-mail: carichina2008abv.bg

О Т Ч Е Т НА ЧИТАЛИЩНОТО НАСТОЯТЕЛСТВО

ЗА ДЕЙНОСТТА ПРЕЗ 2021г.

 Народно читалище „Царичина2008”е най-младото читалище в Община Бобов дол, наследник на Общински младежки дом, което се оказа предимство в определяне основните направления на дейност свързани с развитие на художественото творчество, използвайки богатите традиции в областта на певческото и танцово изкуство, организиране на развлекателни и образователни прояви.

Тринадесет години с много старания, стъпка по стъпка ,с търпение и любов, читалището пише своята малка и скромна история.

Читалището със своите 152-ма членове се ръководи от Настоятелство в състав: Председател – Мая Дюлгерова и членове Илза Радкова и Стойка Боянова; Проверителна комисия – Тонка Рангелова, Цанка Георгиева и Катя Зарева.

 Съгласно Устава основната цел е задоволяване потребностите на гражданите, свързани с развитие и обогатяване на културния живот, запазване на обичаите и традициите, приобщаване на младите към изкуствата, създавайки за това необходимите условия за активна творческа работа, както и разширяване обхвата на дейността на читалището в обществено значими сфери, като социалната и информационната.

Всички дейности на читалището са свързани с постигане на основната цел, а именно развитие на художественото творчество, на художествената самодейност и издигане и приближаване до професионално ниво, чрез участия на художествените състави в конкурси и фестивали, телевизионни и радиопредавания, в културния календар на Общината, града и читалището.

 2021 година, както и предишната 2020, се оказа трудна и тревожна за изпълнение на поставените задачи в план програмата на читалището.

Всички дейности се провеждаха или временно се преустановяваха при строго спазване на противоепидемичните мерки, въведени със заповед на Министъра на здравеопазването, както и заповеди на Регионалната здравна инспекция и на Община Бобов дол, в изпълнение на противоепидемичните мерки.

И така в условията на временно прекъсване, възстановяване на работата в пълен състав, в намален състав, онлайн обучение премина годината, на различните групи и художествени състави.

 Клуб на жената – организираха 2/два/ планински излета, кулинарна изложба, подготвиха юбилейната вечер на нашата ръководителка по народно пеене, солистката на ансамбъл „Пирин” Димана Боянова. Освен това те се включват активно в поддръжката на народните носии.

 Курс йога – заниманията се провеждаха с временно спиране, с възстановяване, което доведе до намаляване на участниците.

 В областта на любителското сценично творчество се изявяват школата по народно пеене и школата по словесен фолклор, обредност и традиции.

Самодейците от школата по словесен фолклор, обредност и традиции, успешно събират словесен фолклор и позабравени обреди от нашия регион и ги популяризират в читалището, града, а така също на фестивали и конкурси. През отчетната година, която не позволяваше активна творческа работа, все пак успяха да спечелят 1-во място на петнадесетия международен фолклорен конкурс „ПАУТАЛИЯ”,гр. Кюстендил.

 Певческото изкуство се представлява от школа по народно пеене – група за автентичен фолклор, група за обработен фолклор, женски народен хор и индивидуални изпълнители, с ръководители Димана и Боян Боянови. Наградите от участия в музикални конкурси и фестивали са многобройни. Ето някои от участията и завоюваните първи места.

 Шести Международен Фолклорен Фестивал „Сапарева баня”2021 – първо място за Женски народен хор – ДИПЛОМ и златен медал;

Първо място за солистките Паунка Панчева и Красимира Велева – ДИПЛОМ и златни медали.

 Петнадесети Международен Фолклорен конкурс „Пауталия”2021 гр.Кюстендил – първо място за Женски народен хор – ДИПЛОМ; първо място за солистката Паунка Панчева.

 Четвърти Фолклорен фестивал – конкурс „Веселие в Елена” – първо място за Женски народен хор – ДИПЛОМ и първо място за солистката Паунка Панчева.

 Първи Международен фестивал на Талантите, гр.Бургас – първо място на Женски народен хор и Групата за обработен фолклор – ДИПЛОМ.

 Участие на Женски народен хор в телевизионното предаване „Иде нашенската музика” по БНТ.

 Школата по народно пеене заслужено се определя като визитната картичка на читалището. Успехите се дължат на талантливите и неуморими, амбициозни и отговорни, дисциплинираните сладкопойни дами и техните ръководители, които с много труд и постоянство, с голяма всеотдайност и любов към българската народна песен имат свой репертоар, свой облик и лице, изпълнено с радост, мъдрост и красота, каквато е песента.

 През отчетната 2021 година, поради сложната обстановка плануваните участия в конкурси и фестивали, някои от мероприятията бяха отменени. Настоятелството реши да се довърши изработката на новия костюм за Женски народен хор, който е започнат в края на 2019 година и да се закупи климатична инсталация за репетиционната зала.

 Бюджета на читалището е 2,7 субсидирани бройки, което изразено в цифри е 31007 лева. Тази сума е достатъчно скромна за поддържане и развитие дейностите на читалището, като участия в конкурси и фестивали, записи на песни, клипове и подсигуряване на костюми /народни носии/. Нашият случай е красноречив – за три години се прави костюм за певиците, който да отговаря на репертоара.

 Настоятелството е управлявало и разпределяло правилно финансовите средства, което се вижда в отчета, а именно: участия в конкурси и фестивали, изработка на костюми, закупуване на климатична инсталация, крайно необходима за провеждане на репетиции и други дейности.

 2021 година не беше от най-добрите за осъществяване на творческа дейност, но благодарение на ентусиазма в нашата работа и любовта към българските традиции и обичаи, към българското фолклорно изкуство с уверение и надежда прекрачваме към 2022 година, че тя ще ни отвори залите, сцените, така желаните празници, конкурсите и фестивалите.

Мая Дюлгерова – Председател на ЧН

Списъчен състав на Настоятелството и Проверителната комисия на Народно читалище „Царичина 2008”, гр. Бобов дол

Настоятелство:

 Мая Кирилова Дюлгерова – Председател;

 Илза Николова Радкова – Член;

 Стойка Лазарова Боянова – Член.

Проверителна комисия:

 Тонка Серафимова Рангелова – Председател;

 Катя Стоянова Зарева – Член;

 Цанка Райчова Георгиева – Член